[{"text_idx": "#000001", "text": "La liberpensula frakcio c\u0302e SAT"}, {"text_idx": "#000003", "text": "La simbolo de ATEO estas, au\u0306 g\u0302is nun estis, grafikaj\u0302o prezentanta atomon, kun interne la Esperanta stelo. Tiu grafikaj\u0302o \u2013 tamen sen la verda stelo! \u2013 farig\u0302is vaste uzata simbolo por ateismo. G\u0302i bazig\u0302as sur \u201cla atomo de Rutherford\u201d, kiu montras la orbitojn de elektronoj c\u0302irkau\u0306 nukleo."}, {"text_idx": "#000004", "text": "Tiu simbolo montras, ke nur per scienca analizado kaj libera, senlima informserc\u0302ado, la homaro povas strebi al pli bona vivo. La suba parto de la centra orbito restas malfermita por reprezenti la fakton, ke dum ateistoj analizas la mondon per la scienca metodo, restas multaj neresponditaj demandoj, kiuj ankorau\u0306 postulas esploradon \u2013 alivorte por montri, ke necesas c\u0302iam plu scivoli kaj demandadi, ne supozante, ke oni jam havas pretan klarigon de c\u0302iuj fenomenoj. Tiu rompita centra orbito en si mem formas literon \u201cA\u201d = ateismo."}, {"text_idx": "#000005", "text": "La kopirajto de tiu simbolo tamen apartenas al la organizaj\u0302o Amerikaj Ateistoj. Tial, per konkurso inter siaj membroj, ATEO nun serc\u0302as novan simbolon. Ni invitas c\u0302iujn membrojn kaj interesatojn sendi siajn proponojn pri nova simbolo por ATEO g\u0302is la fino de septembro 2014. La proponitaj simboloj aperos en la novembra numero de revuo Ateismo, kaj c\u0302iuj membroj ricevos inviton voc\u0302doni pri la plej tau\u0306ga."}]